**Jammun ja Kashmirin ilmaiskut** olivat Pakistanin ilmavoimien tekemiä ilmaiskuja Intian hallitsemaan osaan kiisteltyä Kashmiria 27. helmikuuta 2019. Iskut seurasivat Intian vain vuorokautta aikaisemmin tekemiä ilmaiskuja Pakistanin puolelle.

Ilmaiskujen aikana Pakistanin ja Intian ilmavoimien välillä käytiin ilmataistelu. Osapuolet antoivat ristiriitaisia tietoja sen tuloksesta. Intialainen MiG-21-hävittäjälentäjä tippui koneineen Pakistanin puolelle ja hänet otettiin vangiksi. Vangittu lentäjä palautettiin myöhemmin Intiaan. Intian väitteet sen pudottamasta pakistanilaisesta F-16-koneesta jäivät varmentamattomaksi.

Tausta
------

Intia ja Pakistan ovat kiistelleet Kashmirin alueen asemasta sitten vuonna 1949 solmitun tulitaukosopimuksen. Tilanne on kärjistynyt useampaan otteeseen sodaksi maiden välillä. Kashmirissa itsessään paikalliset aseelliset järjestöt ovat tehneet iskuja Intiaa vastaan ja Intia on syyttänyt Pakistania asejoukkojen tukemisesta. Tilanne kärjistyi jälleen Intian lakkautettua elokuussa 2018 perustuslain niin sanotun artikla 370:n, joka takasi alueelle erikoisaseman. 14. helmikuuta 2019 Jaish-e-Mohammad-nimisen järjestön jäsen teki itsemurhaiskun Pulwamassa, jossa sai surmansa 40 intialaista sotilasta. Intia liitti Pakistanin turvallisuuspalvelut iskun toteuttamiseen.

26. helmikuuta 2019 Intian ilmavoimat teki ilmaiskun Pakistanin puolelle sanoen sen kohteena olleen Jaish-e-Mohammadin koulutuskeskuksen. Pakistanin tekemät ilmaiskut seurasivat 24 tuntia myöhemmin.

Ilmaiskut
---------

Pakistanin ilmavoimien F-16 (yllä) ja Intian ilmavoimien MiG-21.
Pakistanin mukaan Pakistanin ilmavoimat tekivät aamulla 27. helmikuuta ilmaiskuja Pakistanin ilmatilasta käsin kuuteen eri kohteeseen Intian hallitsemalla puolella kiistellyn Kashmirin rajaa. Pakistanin mukaan ilmaiskuissa käytettiin pakistanilais-kiinalaisena yhteistyönä rakennettuja JF-17-lentokoneita. Intian mukaan Pakistan käytti amerikkalaisia F-16-koneita, sekä JF-17 ja Mirage 5-koneita. Intian mukaan ilmaiskujen kohteita olivat Intian armeijan 25. divisioonan esikunta, sekä logistiikkakeskus Poonchissa.

Intian ilmavoimat lähetti alueelle omia Su-30, Mirage 2000 ja MiG-21-koneitaan. Osapuolten välillä käytiin ilmataistelu.

Seuraukset
----------

Molemmat osapuolet tekivät toisistaan poikkeavia väitteitä kärsimistään ja aiheuttamistaan tappioista. Pakistan ilmoitti ampuneensa alas kaksi Intian ilmavoimien konetta ja kiisti kärsineensä tappioita. Intia väitti ampuneensa alas Pakistanin ilmavoimien F-16-koneen ja menettäneensä yhden MiG-21-koneen.

Intialainen hävittäjälentäjä Abhinandan Varthaman jäi vangiksi Pakistanin puolella rajaa. Silminnäkijöiden mukaan hän oli pelastautunut koneestaan ja paikalliset asukkaat olivat ottaneet hänet kiinni. Intia oli aluksi kiistänyt yhdenkään lentäjistään jääneen vangiksi. Jonkin aikaa myöhemmin vangitusta lentäjästä julkaistiin video. Varthaman luovutettiin Intiaan 1. maaliskuuta 2019.

Yhdysvaltalaislehti Foreign Policyn mukaan amerikkalaiset viranomaiset olivat tehneet tapahtumien jälkeen F-16-koneiden laskennan Pakistanissa. Lockheed Martinin valmistamien koneiden käyttöehtojen osa on tämän tyyliset tarkastukset. Foregin Policyn mukaan kaikki Pakistanin F-16-koneet olivat edelleen tallella.

Lähteet
-------

1. ↑  Kashmir: Why India and Pakistan fight over it *BBC News*. BBC. Viitattu 26.12.2020. (englanniksi)
2. ↑  Shaurya Karanbir Gurung: What happened at Pulwama and history of terror attacks on convoys *The Economic Times*. Viitattu 26.12.2020. (englanniksi)
3. 1 2  Balakot: Indian air strikes target militants in Pakistan *BBC News*. BBC. Viitattu 26.12.2020. (englanniksi)
4. ↑  Soutik Biswas: India and Pakistan in 'uncharted waters' *BBC News*. BBC. Viitattu 26.12.2020. (englanniksi)
5. 1 2  Pakistan had no choice but to respond, says DG ISPR *The Nation*. Viitattu 26.12.2020. (englanniksi)
6. 1 2 3  Iain Marlow: India Never Actually Shot Down Pakistani F-16 in Kashmir Clash, New Report Says *TIME*. Viitattu 26.12.2020. (englanniksi)
7. 1 2  R. Prasannan, Namrata Biji Ahuja and Pradip R. Sagar: Inside story of India's airstrike and Pakistan's counter-attack *The Week*. Viitattu 26.12.2020. (englanniksi)
8. ↑  We didn't lose any Su-30 jet; Pakistan's claims false: Defence Ministry *The New Indian Express*. Viitattu 26.12.2020. (englanniksi)
9. ↑  Abhinandan: Who is the Indian pilot captured by Pakistan? *BBC News*. BBC. Viitattu 26.12.2020. (englanniksi)
10. ↑  Abhinandan: Captured Indian pilot handed back by Pakistan *BBC News*. BBC. Viitattu 26.12.2020. (englanniksi)
11. ↑  U.S. count shows no Pakistan F-16s shot down in Indian battle: report *Reuters*. Viitattu 26.12.2020. (englanniksi)